น้อมนำหลักปรัชญาเศรษฐกิจพอเพียง ขับเคลื่อนโครงการมุ่งพัฒนาท้องถิ่น ทุกภูมิภาค
พลเอก ประวิตร วงษ์สุวรรณ รองนายกรัฐมนตรี ประชุมคณะกรรมการกำกับและติดตามการปฏิบัติราชการในภูมิภาค ครั้งที่ 1/2564 โดยที่ประชุมได้รับทราบรายงานผลการตรวจติดตามและประเมินผล การดำเนินการตามแผนพัฒนาจังหวัดและกลุ่มจังหวัดประจำปี 2564 ของผู้ตรวจราชการสำนักนายกรัฐมนตรีและกระทรวงมหาดไทย และรับทราบผลการกำกับติดตามการปฏิบัติราชการในภูมิภาคของรองนายกรัฐมนตรี มีทั้งหมด 899 โครงการ ในการพัฒนาพื้นที่และท้องถิ่นทั่วประเทศ เพื่อช่วยเหลือประชาชน ซึ่งพลเอก ประวิตร ได้ลงพื้นที่มอบนโยบายในการกำกับ ติดตาม ตรวจเยี่ยมและประชุมหารือเพื่อรับฟังปัญหาและแก้ปัญหาโครงการต่างๆ แล้ว รวม 16 ครั้งนอกจากนี้ ที่ประชุมได้เห็นชอบนโยบาย มาตรการและแนวทางการกำกับ ติดตามการปฏิบัติราชการในภูมิภาคประจำปี 2565 มีสาระที่สำคัญคือ นโยบาย มาตรการและแนวทางในการกำกับและติดตามการปฏิบัติราชการในภูมิภาค ,การลงพื้นที่เพื่อกำกับและติดตาม การปฏิบัติราชการของรองนายกรัฐมนตรีและการรายงานผลการดำเนินงาน รวมทั้งได้เห็นชอบแนวทางและกรอบงบประมาณกรณีฉุกเฉิน/จำเป็น เพื่อแก้ปัญหาเร่งด่วนพลเอก ประวิตร ได้กำชับคณะกรรมการจังหวัดและหน่วยงานที่รับผิดชอบให้เร่งติดตามและขับเคลื่อนแผนงานอย่างจริงจังให้เป็นไปตามนโยบายของรัฐบาล โดยเร็วและให้น้อมนำหลักปรัชญาเศรษฐกิจพอเพียงมาปฏิบัติงานและยึดประชาชนเป็นศูนย์กลางเพื่อแก้ไขปัญหาเร่งด่วนให้กับพี่น้องประชาชนทั่วประเทศ อย่างได้ผลและมีความยั่งยืนต่อไป